ОБЩИНСКА ИЗБИРАТЕЛНА КОМИСИЯ

БЛАГОЕВГРАД

П Р О Т О К О Л **№ 28-МИ /05.06.2023г.**

Следизборен период

На **05 юни 2023 г. от 18:00** часа се проведе заседание на Общинската избирателна комисия Благоевград, при следния

Д н е в е н р е д:

**1.** доклад по постъпила преписка от КПКОНПИ

**2. Разни**

**ПРИСЪСТВАТ:**

1.Мартин Бусаров

2. Вилислав Балев,

3. Елена Панчева,

4. Владимир Вачев,

5. Йордан Симонски,

6. Александра Стоянова,

7. Милена Велкова,

8. Мустафа Сирачки,

9. Елеонора Атанасова,

**ОТСЪСТВАЩИ** : *Илия Милев,* Светослава Терзиянова-Михайлова, Стоян Терзийски, Биляна Петачка,

Заседанието бе открито в 18:80 ч. и председателствано от Мартин Бусаров – председател на комисията.

М.Бусаров:

Скъпи колеги, заседание на ОИК.

Виждам че имаме кворум,9 члена на ОИК сме днес. Отсъстват 4-ма колеги, всички сме уведомени за днес.

Предлагам на гласуване дневния ни ред.

Който е «ЗА» така предложения дневен ред, моля да гласува.

Гласуват 9 члена на ОИК , 9 са «ЗА», «ПРОТИВ» няма.

**По І(първа) точка от дневния ред:**

М.Бусаров докладва следното:

**Колеги,**

Информирам ви, че след като изпълнихме нашето протоколно решение от 17.05.2023г. и изпратихме писмо до КПКОНПИ, с малко по-остър тон, на 01.06.2023г. сме получили, съответно сме завели под вх.№911-МИ/01.06.2023г. ново писмо от КПКОНПИ. Съдържанието този път е следното:

заверено копие на писмо от Административен съд Благоевград, по административно дело №796/2021г., от 17.05.2023г. до КПКОНПИ;

заверено копие на Решение №РС-20-21-063 на КПКОНПИ с дата 28.07.2021г.;

заверено копие на Решение по административно дело №796 / 2021г. по описа на Административен съд Благоевград;

заверено копие на Решение по касационно административно дело №7692 / 2022г. на ВАС;

Тоест, изпълнили са изискването ни, за заверка на съответните писмени документи, за да имат те удостоверителна сила, да удостоверяват фактите и обстоятелствата , които се съдържат в тях, и най-вече факта на влизане в сила на решението на КПКОНПИ, за установен конфликт на интереси при общинския съветник Бисер Аспарухов Стойчев.

Вилислав Балев :

Колеги, прегледах писмото от 01.06.2023г., действително има заверки вярно с оригинала, мисля че следва да си изпълним задълженията и да гласуваме предсрочното прекратяване на мандата на общинския съветник. ?

М.Бусаров :

Прав е колегата Балев, една от причините да отложим миналия път произнасането на ОИК, бе , припомням, закона борави с термина „ документи удостоверяващи обстоятелства и предсрочно прекратяване на пълномощия“, а тези които бяха приложени в писмото от КПКОНПИ към предишното заседание, за пълнота, мисля че беше с предходен вх.№910-МИ/15.05.2023г. , не удостоверяваха във вида им, обстоятелствата в този си вид, със заличени данни и без нито една заверка вярно с оригинал и дори нямаше отбелязване да са влезли в сила.

Получените нови писмени документи, според мен, вече сочат най-важното – доказват че е преминала съдебната фаза на спора между Бисер Стойчев и КПКОНПИ, на две инстанции, и в резултат, Решение №РС-20-21-063 на КПКОНПИ с дата 28.07.2021г. е стабилен административен акт – влязло е в сила и следва да съобразим правните последици.

Подготвил съм проект на решение, заедно с дежурните, моля има го пред вас, ако имате коментари и предложения?

Няма. Тогава подлагам на гласуване следния проект на решение:

РЕШЕНИЕ
№ 49-МИ
Благоевград, 05.06.2023

ОТНОСНО: констатиране прекратяването на пълномощията на общински съветник и обявяване на следващия в листата за избран

В ОИК 0103 Благоевград постъпи писмо от КПКОНПИ , с техен изх.№ ЦУ01-3229#13 / 12.05.2023г., което бе заведено с вх.№ 910-МИ / 15.05.2023г. във входящия регистър на ОИК.

Към писмото бяха приложени следните документи :

-незаверено копие на Решение №РС-20-21-063 на КПКОНПИ с дата 28.07.2021г.;

-незаверено копие на Решение по административно дело №796 / 2021г. по описа на Административен съд Благоевград;

-незаверено копие на Решение по касационно административно дело №7692 / 2022г. на ВАС;

ОИК 0103 Благоевград разгледа постъпилите документи под входящ №910-МИ/ 15.05.2023г. на свое нарочно заседание на дата 17.05.2023г.

След запознаване с посочените по-горе писмени доказателства, ОИК 0103 Благоевград прие Протоколно решение №1 / 17.05.2023г., по силата на което изиска от КПКОНПИ, да изпрати документи, удостоверяващи наличие на обстоятелства, довели до предсрочно  прекратяване на пълномощията  на общинския съветник Бисер Аспарухов Стойчев, ЕГН: \*\*\*\*\*\*\*\*,  в хипотезите, описани в чл.30, ал.4, т. 11 ЗМСМА.

В тази връзка, до КПКОНПИ бе изпратено нарочно писмо с изходящ №178-МИ / 18.05.2023г. по изходящия регистър на ОИК 0103 Благоевград.

В последствие, в ОИК 0103 Благоевград постъпи ново писмо от КПКОНПИ , с техен изх.№ ЦУ01-3229#17 / 26.05.2023г., което бе заведено с вх.№ 911-МИ / 01.06.2023г. във входящия регистър на ОИК.

Към писмото бяха приложени следните документи :

-заверено копие на писмо от Административен съд Благоевград, по административно дело №796/2021г., от 17.05.2023г. до КПКОНПИ;

-заверено копие на Решение №РС-20-21-063 на КПКОНПИ с дата 28.07.2021г.;

-заверено копие на Решение по административно дело №796 / 2021г. по описа на Административен съд Благоевград;

-заверено копие на Решение по касационно административно дело №7692 / 2022г. на ВАС;

ОИК 0103 Благоевград разгледа постъпилите документи под входящ №911-МИ/ 01.06.2023г. на свое нарочно заседание на дата 05.06.2023г.

След запознаване с посочените по-горе писмени доказателства, ОИК 0103 Благоевград установи, че с Решение №РС-20-21-063 на КПКОНПИ с дата 28.07.2021г. комисията се е произнесла по реда на чл.71,ал.1,пр.1 от Закона за противодействие на корупцията и за отнемане на незаконно придобитото имущество, по сигнал с рег.№ ЦУ 01 /С-20/13.01.2021г. , като сигналът е подаден срещу Бисер Аспарухов Стойчев, ЕГН: \*\*\*\*\*\*\*, в качеството му на общински съветник в общински съвет на община Благоевград.

От събраните в хода на административното производство доказателства КПКОНПИ е установила от фактическа страна релевантите  за казуса обстоятелства, и е достигнала до правните изводи, че след като е гласувал Решение №43 по Протокол №2 от 31.01.2020г. и Решение №270 по протокол №12 от 31.07.2020г. на Общински съвет Благоевград, Бисер Аспарухов Стойчев,в качеството му на общински съветник в общинския съвет на община Благоевград и лице , заемащо висша публична длъжност по смисъла на чл.6,ал.1,т.32 от ЗПКОНПИ е извършил нарушение на разпоредбата на чл.56 от ЗПКОНПИ, според която, лице заемащо висша публична длъжност, няма право при изпълнението на задълженията си да гласува в частен интерес.

С посоченото Решение №РС-20-21-063 на КПКОНПИ с дата 28.07.2021г. , комисията е установила конфликт на интереси по отношение на Бисер Аспарухов Стойчев с ЕГН : \*\*\*\*\*\*\*, общински съветник в общински съвет на община Благоевград и лице заемащо висша публична длъжност по смисъла на чл.6,ал.1,т.32 от ЗПКОНПИ.

Недоволен от така постановеното Решение №РС-20-21-063 на КПКОНПИ с дата 28.07.2021г., Бисер Аспарухов Стойчев е инициирал съдебно производство по контрол на произнесения административен акт на комисията, като се е провел процес по административно дело №796/2021г. по описа на Административен съд Благоевград.

В резултат, с Решение №935 от 28.04.2022г., постановено по административното дело №796/2021г. на Административен Съд Благоевград, жалбата на Бисер Аспарухов Стойчев е отхвърлена като неоснователна и съответно Решение №РС-20-21-063 на КПКОНПИ с дата 28.07.2021г. потвърдено.

Пред Върховния Административен Съд е образувано касационно административно дело №7692/2022г., с предмет Решение №935 от 28.04.2022г., постановено по административното дело №796/2021г. на Административен Съд Благоевград.

Съответно, с Решение №4848 от 09.05.2023г., постановено по административно дело №7692/2022г. по описа на ВАС, върховните административни съдии, са оставили в сила Решение №935 от 28.04.2022г., постановено по административното дело №796/2021г. на Административен Съд Благоевград.

При този изход на спора, Решение №РС-20-21-063 на КПКОНПИ с дата 28.07.2021г. , с което комисията е установила конфликт на интереси по отношение на Бисер Аспарухов Стойчев с ЕГН : \*\*\*\*\*\*\*, общински съветник в общински съвет на община Благоевград и лице заемащо висша публична длъжност по смисъла на чл.6,ал.1,т.32 от ЗПКОНПИ е влязло в законна сила.

Съгласно чл.87,ал.1,т.24 от ИК, ОИК е длъжна да произнесе решение,с което да прекрати предсрочно пълномощията на общински съветник и да обяви за избран следващия в съответната листа кандидат.

За да изпълни своите правомощия в условията на обвързана компетентност , ОИК следва да разполага с документите, удостоверяващи съответните обстоятелства.

При горната фактическа обстановка и налични документи, ОИК 0103 Благоевград, констатира ,че приложените в писмо с наш входящ № 911-МИ от 01.06.2023г. документи, са такива именно  удостоверяващи настъпили факти и обстоятелства, на основание на които по закон (ex lege) предсрочно са прекратeни пълномощията на общински съветник – основание по чл. 30, ал. 4, т. 11 от Закона за местното самоуправление и местната администрация.

След като установи, че Бисер Аспарухов Стойчев е обявен за избран за общински съветник от листата на  коалиция „БСП ЗА БЪЛГАРИЯ“, в произведените на 27 октомври 2019г. избори за общински съветници в общински съвет на община Благоевград , с решение №280-МИ от 29.10.2019г. на ОИК Благоевград, и след като направи справка чрез Информационно обслужване АД относно подреждането на кандидатите на  коалиция „БСП ЗА БЪЛГАРИЯ“ в листа А и листа Б на коалицията, ОИК установи кой е следващият в листата на коалиция „БСП ЗА БЪЛГАРИЯ“,  който следва да бъде обявен за избран за общински съветник от листа Б, поради което на  основание чл. 87, ал. 1, т. 1 и т. 24 , във връзка с чл. 458 от Изборния кодекс и чл. 30, ал. 7 във връзка с чл. 30, ал. 4, т. 11, от ЗМСМА и  във връзка с Решение 1134-МИ от 14.04.2022г. на ЦИК ,при спазване на законоустановения кворум,  Общинската избирателна комисия Благоевград

**Р Е Ш И:**

**Констатира** предсрочно прекратяване пълномощията на Бисер Аспарухов Стойчев, ЕГН : \*\*\*\*\*\*\*\* – общински съветник от листата на коалиция „БСП ЗА БЪЛГАРИЯ“.

Анулира издаденото удостоверение за избран за общински съветник.

**Обявява** за избран за общински съветник Милан Станкев Богдански, ЕГН: \*\*\*\*\*\*\*\* следващ в листата на коалиция „БСП ЗА БЪЛГАРИЯ“  кандидат.

На обявения за избран общински съветник да се издаде удостоверение.

Копие от настоящото решение да се изпрати за сведение на Председател на общински съвет Благоевград и на ЦИК.

**Решението на основание чл. 30, ал. 8 ЗМСМА не подлежи на оспорване.**

Моля гласуваме.

ЗА гласуват 9 члена на ОИК.

Решението е прието единодушно в 18.25ч.

М.Бусаров :

Колеги, обръщам внимание, на факта, че съгласно чл.30,ал.8 ЗМСМА, решението ни не подлежи на оспорване, но все пак, помним практика от близкото минало, засегнатите жалят на всяка цена. Ето защо апелирам , да имаме готовност тази седмица, ако се наложи да се комплектова преписка за съда, и да се заседава за някакво становище, да можем да се съберем. И също така, чакаме дата за заседанието на общинския съвет, да проведем клетва на новия обявен за избран за съветник.

ПО ТОЧКА РАЗНИ:

М.Бусаров :

Със секретаря , г-н Сирачки ще се организираме утре, и ще пратим писмата до ЦИК и Общинския съвет, и ще подготвим искане за изплащане на възнаграждения.

Колеги моля графика за дежурства да попълним.

\*бяха обсъдени организационни въпроси.

Колеги, благодаря за присъствието на всеки.

Закривам днешното ни заседание.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Председател: /п/ Секретар: /п/

 Мартин Бусаров Мустафа Сирачки